CELEX: 62021TN0217
Language: mt
Date: 2021-04-20 00:00:00
Title: Kawża T-217/21: Rikors ippreżentat fl-20 ta’ April 2021 – SB vs eu-LISA

14.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 228/36
            
         
      Rikors ippreżentat fl-20 ta’ April 2021 – SB vs eu-LISA
      (Kawża T-217/21)
      (2021/C 228/48)
      Lingwa tal-kawża: il-Franċiż
      
         Partijiet
      
      
         Rikorrent: SB (rappreżentant: H. Tagaras, avukat)
      
         Konvenut: Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tilqa’ r-rikors;
               
            
                  —
               
               
                  tannulla l-atti kkontestati;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu għal annullament kontra d-deċiżjoni tal-Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja (eu-LISA) tat-3 ta’ Awwissu 2020 dwar it-tkeċċija tar-rikorrent fi tmiem il-perijodu ta’ prova, dan tal-aħħar jinvoka sitt motivi.
      
                  1.
               
               
                  L-ewwel motiv, ibbażat fuq ksur tal-obbligu ta’ motivazzjoni, sa fejn, ir-rapport tal-perijodu ta’ prova, inter alia, ma jikkonstatax l-iċken fatt konkret u jillimita ruħu għal evalwazzjonijiet astratti, li ma huma bl-ebda mod sostnuti minn fatti jew riferimenti għal allegati nuqqasijiet tar-rikorrent li jilħaq l-għanijiet tiegħu. Ir-rikorrent jilmenta wkoll li l-awtorità li għandha s-setgħa tikkonkludi kuntratti kkontrofirmat ir-rapport tal-perijodu ta’ prova mingħajr ma speċifikat liema evalwazzjonijiet tal-persuni li abbozzaw dan ir-rapport hija kienet qiegħda tagħmel tagħha.
               
            
                  2.
               
               
                  It-tieni motiv, ibbażat fuq ksur tar-regola li tirrikjedi li l-perijodu ta’ prova jitmexxa taħt “kundizzjonijiet normali”, sa fejn ir-rikorrent huwa kkritikat bi twettiq mhux sodisfaċenti ta’ kompiti li ma ġew qatt assenjati lilu kif ukoll b’għarfien insuffiċjenti tal-lingwa Ingliża, minkejja l-fatt li l-konvenuta kienet ivverifikat dan l-għarfien darbtejn qabel ir-reklutaġġ tar-rikorrent.
               
            
                  3.
               
               
                  It-tielet motiv, ibbażat fuq ksur tad-dritt tas-smigħ, sa fejn ir-rikorrent ma tħalliex jikkummenta fir-rigward tar-rapport tad-djalogu formali mal-evalwatur tal-perijodu ta’ prova tiegħu, u li huwa ġie mistieden għal smigħ mill-awtorità li għandha s-setgħa tikkonkludi kuntratti biss wara din tal-aħħar ħadet id-deċiżjoni ta’ tkeċċija.
               
            
                  4.
               
               
                  Ir-raba’ motiv, ibbażat fuq irregolaritajiet proċedurali li jikkonsistu, inter alia, fin-nuqqas ta’ osservanza tat-termini għall-proċedura sabiex jiġi redatt ir-rapport tal-perijodu ta’ prova, fil-preżenza ta’ persuna mhux prevista matul id-djalogu ta’ evalwazzjoni formali, fl-assenza ta’ konsultazzjoni mas-superjur dirett tar-rikorrent u fl-assenza ta’ kwalunkwe riferiment fir-rapport tal-perijodu ta’ prova għall-assenjazzjoni ta’ għanijiet ġodda lir-rikorrent matul il-perijodu ta’ prova.
               
            
                  5.
               
               
                  Il-ħames motiv, ibbażat fuq ksur tad-dmir ta’ premura u tal-Artikolu 84 tal-Kondizzjonijiet tal-impjieg ta’ impjegati oħra, sa fejn il-konvenuta ħeġġet lir-rikorrent jagħmel sforz ta’ titjib intens lejn it-tmiem tal-perijodu ta’ prova tiegħu, sabiex ikun jista’ jiġi kkonfermat fil-kariga tiegħu, imbagħad informatu li l-imsemmi titjib kien tard, anki jekk l-amministrazzjoni kienet tard fit-tnedija tal-proċeduri. Fl-istess kuntest, ir-rikorrent jikkritika lill-konvenuta sa fejn din ma estendietx il-perijodu ta’ prova tiegħu, li kien jippermetti li t-titjib tiegħu jiġi “mkejjel”, fid-dawl ukoll tal-limitazzjonijiet marbuta mal-kriżi tas-saħħa.
               
            
                  6.
               
               
                  Is-sitt motiv, ibbażat fuq żball manifest ta’ evalwazzjoni u ksur tal-prinċipju ta’ amministrazzjoni tajba għar-raġunijiet hawn fuq invokati.